W juniju chcedźa w Čornym Chołmcu nowu pěstowarnju twarić započeć
Čorny Chołmc (AK/SN). Za zažne dźěćace kubłanje na wsy maja so wuměnjenja w Čornym Chołmcu přichodnje wo tójšto polěpšić. To rjekny přirjadnica Budyskeho krajneho rady Birgit Weber tam wčera na městnje, jako přepoda přizwolenje spěchowanskich srědkow za tamnišu nowu pěstowarnju „Krabat“. Projekt płaći 1,9 milionow eurow. Z toho přewozmjetej Dźěłaćerske dobroćelstwo (AWO) jako nošer a město Wojerecy něhdźe poł miliona eurow. 1,4 miliony eurow dóstanu ze sakskeho spěchowanskeho programa za witalne wjesne srjedźišća. Spočatk junija chcedźa twarić započeć, zdźěli nawoda twarskeho wotrjada města Wojerec Dietmar Wolf. Wón liči z tym, zo móhli nazymu 2021 zaćahnyć.
pol_Latn szl_Latn